Xena: Bieb il-Belt taħt iż-Żieme...omm qed tipprova tieħu ritratt tat-tifla ta' xi 8 snin mal-iskultura. (tipprova pożizzjonijiet differenti) (tilgħab mal-mowbajl) Tifla: Hekk ma Omm: Sten għax mhux qed jirnexxieli nġibek kollok blż-żiemel b'kollox Tifla: u le ma jimpurtax...l-aqwa li ġġib lili nidher sew. Żieme Żiemel zopp. X'għarukaża. Kif ma jistħix? Mela spiċċalu l-materjal? Artist irid jurina affarjiet sbieħ...artist irid jurina n-Natura kif suppost hi...kompluta. Artist irid jiddrugana bis-sbuħija biex ma narawx il-kruha li hemm madwarna. Artist irid jillupjana bis-sbuħija biex ma narawx il-kruha ta' ġo fina. Qabel nidħlu fil-merti tax-xogħol ta' Austin Camilleri li jifforma parti minn , nixtieq li tikkunsidraw dawn l-erba' xogħlijiet: Venere ta' Milo Il-Venere ta' Milo Mużew tal-Louvre, Pariġi Ġewwa l-Louvre hemm waħda mill-iktar skulturi klassiċi famużi, il-Venere ta' Milo. Misjuba ġewwa l-gżira ta' Milos fl-1820, il-pedestall u l-idejn tagħha intilfu. Hija meqjusa bħala waħda mill-isbaħ statwi li qatt inħalqu minkejja l-fatt li bla jdejn. Vera, oriġinarjament kellha l-idejn, iżda ħadd ma' qal, 'IIIiiiii din imkissra, armiha.' Ħadd ma jaf eżatt kif kienu jdejha, u ħadd qas tant ħabbel wisq rasu. Min jaf, forsi l-fatt li hi bla jdejn jagħmilha isbaħ... Ħaġja Sofija, Istanbul Seklu 13...mhux biss għandu biċċiet kbar neqsin, iżda Kristu jidher biss minn qaddu 'l fuq, u jidher ċatt fuq sfond tad-deheb. Mhux eżattament realistiku. Meta Istanbul waqgħet f'idejn l-Ottomani, u l-knisja ta' Ħaġja Sofija saret moskea, ma neħħewx lanqas farka mill-mużajċi splendidi li hemm (li hemm nieqes illum huwa minħabba ż-żmien mhux vandaliżmu). Il-Madonna t'Għonqha Twil Il-Madonna t'għonqha twil Girolamo Francesco Maria Mazzola, magħruf bħala il-Parmigianino Mpittra xi żmien lejn l-1535-1540, u qatt ma lestiha. Iżda minn dak li hemm lest mhux talli l-Madonna għandha għonqha mpossibilment twil, iżda l-Bambin huwa mġebbed u mtawwal b'mod kważi mostruż. L-iġsma huma sproporzjonati u jmorru kontra kull prinċipju tal-arti Rinaxximentali Taljana. Il-Monument ta' Balzac Monument ta' Balzac Pariġi, Franza Kellhom jgħaddu 22 sena mill-mewt ta' Rodin biex din l-iskultura fl-aħħar issir fil-bronż hekk kif kien suppost sar meta Rodin ġie mqabbad biex jagħmel din l-iskultura. Rodin dam seba' snin jistudja 'l Balzac u fl-aħħar induna li tant kien awtur kumpless li inutli jipprova jagħmel monument realistiku tiegħu. Ir-riżultat huwa wiċċ mgeżwer ġo kowt kbir li taħtu jista' jkun hemm minn kollox. Nerġgħu lura Malta... Żieme hija skultura kerha, għax hi sabiħa. Inħares lejha u nħoss li l-artist seraqli dak il-mument komplut u sabiħ ta' żiemel maestuż. U nħares lejh u nħossni skomdu, għax ninduna li jiena u d-dinja ta' madwari kolla kemm aħna għandna biċċiet neqsin. Nifhem lil dawk li maqdruha u dawk li żebilħuha. Dawk huma n-nies li huma komdi jimxu fuq żiemel zopp għax jekk jindunaw li zopp ikollhom jimxu fuq saqajhom minnflok. Iżda fl-istess ħin ma nifhimhomx. Dawwarna kullimkien bil-kruha ta' blokok tal-konkrit t'appartamenti bla ruħ, u ħadd ma gerger. Ksejna kullimkien siment flok siġar u pjanti, u ħadd ma gerger. Ikkunsmajna prodotti tal-qamel impurtati f'isem il-kultura materjalista Amerikana, u ħadd ma gerger. Kilna u ffangajna f'ikel proċessat t'oriġini dubjuża, u ħadd ma gerger. Igglorifikajna nies bħala idoli tagħna biex wara skoprejna li huma biss maskli u pupazzi, u ħadd ma gerger. Imbagħad rajna żiemel b'sieq nieqsa, u akkużajnih bin-nuqqasijiet kollha tagħna. Ironikament, ftit il-bogħod minn Żieme hemm stallazzjoni oħra brillanti jisimha ta' John Paul Azzopardi u Michael Camilleri. Brillanti...u inkwetanti....wisq iktar minn żiemel b'sieq nieqsa. Nistedinkom tmorru tarawha; tinsab eżatti wara Pjazza Teatru Rjal. Mhx ser noqgħod nagħti opinjoni jew spjegazzjoni. Nemmen li l-arti tispjega ruħha weħidha, u kulħadd jifimha kif irid hu. Kull ma trid biex tifhem hu li tinżel minn fuq iż-żiemel u tammetti li hu zopp.
Minn fuq iż-Żieme...